Avainsanat

Tiivistelmä



Avainsanat

1. Maatalous - EMOTR - Tilien tarkastaminen ja hyväksyminen - Banaanintuottajille myönnettävä tasaustuki - Yhteisön lainsäädännön soveltamisessa ilmenneistä sääntöjenvastaisuuksista johtuva kieltäytyminen ottaa menoja vastattavaksi - Asetuksen N:o 729/70 5 artiklan 2 kohdan c alakohdan mukainen rahoituskorjaus - Ajallinen soveltamisala - Päivämäärä, joka on otettava huomioon 24 kuukauden määräajan laskennassa

(Neuvoston asetuksen N:o 729/70 5 artiklan 2 kohdan c alakohta ja neuvoston asetus N:o 1287/95)

2. Maatalous - EMOTR - Tilien tarkastaminen ja hyväksyminen - Yhteisön lainsäädännön soveltamisessa ilmenneistä sääntöjenvastaisuuksista johtuva kieltäytyminen ottaa menoja vastattavaksi - Asianomainen jäsenvaltio kiistää sääntöjenvastaisuudet - Komission ja jäsenvaltion välinen todistustaakan jako

3. Toimielinten säädökset, päätökset ja muut toimet - Perustelut - Perusteluvelvollisuuden laajuus - EMOTR:sta rahoitettuja menoja koskevien tilien tarkastamisesta ja hyväksymisestä tehty päätös

(EY 253 artikla)

Tiivistelmä

1. Yhteisen maatalouspolitiikan rahoituksesta annetun asetuksen N:o 729/70, sellaisena kuin se on muutettuna asetuksella N:o 1287/95, 5 artiklan 2 kohdan c alakohdan säännöksissä annetaan komissiolle mahdollisuus jättää yhteisörahoituksen ulkopuolelle yhteisön sääntöjen vastaiset menot, jotka on suoritettu 24 kuukauden ajanjaksona ennen komission asianomaiselle jäsenvaltiolle toimittamaa tarkastustensa tuloksia koskevaa kirjallista tiedoksiantoa. Tätä korjausmenettelyä, joka on sisällytetty asetukseen N:o 729/70 asetuksella N:o 1287/95, on sovellettava 16.10.1992 jälkeen alkaviin varainhoitovuosiin, joiden osalta ei ole tehty tilien tarkastamista ja hyväksymistä koskevaa päätöstä ennen asetuksen N:o 1287/95 voimaantuloa. Banaanialan tukimenojen osalta ratkaiseva päivämäärä 5 artiklan 2 kohdan c alakohdassa säädetyn määräajan soveltamisen kannalta on se, jolloin tasaustuen lopullinen määrä vahvistetaan ja jolloin loppuosa suoritetaan. Vaikka edellisen vuoden aikana suoritetut määrät voivat esiintyä tilien tarkastamisesta ja hyväksymisestä tehdyssä päätöksessä, ne ovat ainoastaan väliaikaisia suorituksia, jotka edellyttävät vakuuden asettamista, eikä niillä näin ollen ole merkitystä tukimaksun suorittamispäivämäärän määrittämiselle 24 kuukauden määräajan soveltamista varten.

( ks. 36-38 ja 41-43 kohta )

2. EMOTR:n rahoittaman yhteisen maatalouspolitiikan osalta komission ei tarvitse maatalouden yhteistä markkinajärjestelyä koskevien sääntöjen rikkomisen osoittamiseksi näyttää tyhjentävästi jäsenvaltioiden viranomaisten suorittamien tarkastusten riittämättömyyttä tai niiden esittämien lukujen sääntöjenvastaisuutta, vaan sen on esitettävä näyttö vakavasta ja perustellusta epäilyksestä kyseisten tarkastusten tai lukujen suhteen. Tämä komission näyttövaatimuksen keventäminen johtuu siitä, että jäsenvaltio pystyy parhaiten keräämään ja tarkistamaan EMOTR:n tilien tarkastamiseksi ja hyväksymiseksi tarvittavat tiedot ja sen on siten esitettävä yksityiskohtaisempi ja täydellisempi näyttö näiden tarkastusten tai lukujen todenperäisyydestä ja tarvittaessa komission väitteiden paikkansapitämättömyydestä.

( ks. 68 kohta )

3. Erityisesti tilien tarkastamisesta ja hyväksymisestä tehtävien päätösten valmistelujen yhteydessä päätöksen perusteluja on pidettävä riittävinä, kun se jäsenvaltio, jolle päätös on osoitettu, on osallistunut kiinteästi päätöksen valmisteluun ja näin ollen tuntee ne syyt, joiden vuoksi komissio ei ole katsonut riidanalaisen summan kuuluvan EMOTR:n vastattavaksi.

( ks. 83 kohta )